Trygve Madsen

Trygve Madsen (født 15. februar 1940) er en norsk pianist og komponist, opprinnelig fra Fredrikstad, i dag bosatt ved Lørenskog.
Madsen har komponert mye, deriblant femti  romanser og festsangen Salvador Dali – et symfonisk portrett. Utover tre symfonier har han sammen med Jon Bing laget operaen Circus Terra (1987), bestilt av Bjørn Simensen ved Den Norske Opera, fremført én gang ved Ultimafestivalen 2002.
Fra 1956 til 1961 gjennomførte Madsen komposisjonsstudier med komponist Egil Hovland og klaverstudier med konsertpianist Ivar Johnsen. Fra 1969 til 1971 studerte Madsen videre hos Professor Erik Werba på Akademie für Musik und darstellende Kunst i Wien (1969–71).
Madsens komposisjoner har blitt fremført i land som Argentina, Australia, Belgia, Colombia, Danmark, England, Finland, Frankrike, Italia, Japan, Sveits, Sverige, Tsjekkia, USA og Østerrike. Flere av Madsens komposisjoner er pensum ved forskjellige undervisningsinstitusjoner i inn- og utland. De fire riker for obo-solo, The Dream of the Rhinoceros for horn solo, Sonate for horn og klaver, Sonate for tuba og klaver og Sonate for kontrabass og klaver har lenge vært på pensumlistene. Fra 2010 er både hans Sonate for trompet og klaver og Sonate for trombone og klaver pensum ved The Royal School of Music i London, og fra 2011/12 er også Preludium og Fuge nr. 1 for klaver, fra 24 preludier og fuger op. 101, pensum samme sted. Flere av verkene brukes som eksamensstoff på høyskoler og konservatorier. Fra høsten 2009 ble Madsens verker for saksofon pensum ved konservatoriene i Praha og Ostrava.Flere av Madsens komposisjoner har vært pliktnumre ved internasjonale og nasjonale konkurranser, som f. eks. The Dream of the Rhinoceros for horn solo op. 92 på den nasjonale konkurranse for hornister i Gdansk, Polen i 2009. Partita for 2 accordias brukes i undervisning og i konkurranser internasjonalt.
Mange av Madsens verker er skrevet på bestilling, følgende kan nevnes: Den satiriske operaen Circus Terra (libretto prof. Jon Bing) – et bestillingsverk fra Den Norske Opera – hadde urpremiere på Statsoperaen i Praha i mai 2002. I september 2002 ble Circus Terra fremført under Ultimafestivalen på Den Norske Opera i Oslo.I anledning markeringen av 100-årsdagen for unionsoppløsningen fra Sverige 2005, skrev Madsen på bestilling fra Stortingets Jubileumskomité operaen Aurora, (libretto prof. Jon Bing), som hadde urpremiere på Halden Festning i juni 2005.
Da The US Military Academy of Music i New York skulle feire sitt 200-årsjubileum, fikk Madsen to bestillingsverk. Quintet for messingblåsere op. 120 og Concerto Grosso for messingensemble og slagverk op. 121. Madsens Konsert for horn og orkester er et bestillingsverk fra Den franske stat ved daværende kulturminister Jacques Lang og ble i 1984 urfremført i Dijon, Frankrike på et symposium for messingblåsere av prof. Frøydis Ree Wekre.Madsen liker å spille jazz-piano og store deler av hans produksjon er utgitt på Musikk-Husets forlag A/S.


== Produksjon ==


=== Verkliste (utvalg) ===
Sanger til dikt av André Bjerke, op. 6, 1956
8 Sanger til dikt av Sigbjørn Obstfelder, op. 8,  1960
Det blå folket, musikal (tekst Tor Åge Bringsværd),  1974
Hommage à Ravel pour piano, op. 10,  1975
Konsertouverture, op. 11,  1975
Den store farveslukeren,  musikal (tekst Tor Åge Bringsværd), 1976
Sonate for horn og klaver, op. 24,  1978
Konsert for obo, op. 30,  1979
Sekstett for klaver og messingkvintett, op. 32,  1979
24 Preludier for klaver, op. 20,  1980
Konsert for klaver, op. 27,  1980
Sonate for tuba og klaver, op. 34,  1980
Konsert for tuba, op. 35,  1981
Konsert for klarinett, op. 40,  1982
Konsert for horn, op. 45,  1983
Festouverture, op. 53, 1986
Symfoni nr. 1, op. 54,  1986
Konsert for euphonium, op. 55,  1986
Symfoni nr. 2, op. 66,  1988
Circus Terra, opera (tekst Jon Bing), op. 60,  1989/2000
Strykekvartett nr. 1, op. 70,  1990
Strykekvartett nr. 2, op. 80,  1992
Salvador Dalí – et symfonisk portrett, op. 77,  1992
Clarinet Marmelade, op. 79,  1993
Konsert for fagott, op. 91,  1994
The Dream of the Rhinoceros, op. 92,  1994
Strykekvartett nr. 3, op. 94,  1994
Saxophone Marmelade, op. 96,  1996
Symfoni nr. 3, op. 98,  1996
24 Preludier & fuger for klaver, op. 101,  1996
Strykekvartett nr. 4, op. 103,  1996
Konsert for trombone, op. 108,  1997
Konsert for fløyte, op. 112,  1998
Strykekvartett nr. 5, op. 113,  1998
Symfoni nr. 4, op. 116,  2000
Strykekvartett nr. 6, op. 119,  2000
Edvard Munch – et symfonisk portrett, op. 122,  2002
Gustav Klimt : Ein symphonisches Porträt, Op. 147 (2010)
Sonata for Bass Trombone and Piano, op. 149 (2011)
Huset på den skarlagensrøde sletten (2014)
Einladung zu eine Reise mit Mozart und vier Hornisten (2016)
Konzert für Trompete und Orchester (2017)


=== Diskografi ===
Sketches of Norway. Med Forsvarets Stabsmusikkorps dirigert av Bjørn Sagstad (2004)
Det Norske Fløyteensemble, From Norway (2011)
Fredrik Fors, Sveinung J. Bjelland, Black Bird (2009)
Jens Harald Bratlie, Trygve Madsen: 24 Preludes & Fugues (2006)
Alexander Vitlin, Alina Luschtschizkaja, Apostolos Palios, Julia Severus, Mare - Two Pianos Four Pianists (2006)
Tori Stødle, Pianomusts (2006)
Frøydis Ree Wekre, Ceros (2005)
Arild Stav, Dawn (2001)
Frédérique Lagarde, Odile Sordoillet, The Saxophones (2001)
Frode Thorjussen, Nora Kulset, Eplemann!  (1997)
Jens Harald Bratlie, Trygve Madsen: Piano Works (1996)
Frøydis Ree Wekre, Songs of the Wolf (1996)
Brynjar Hoff, The Contemporary Oboe (1996)
Frøydis Ree Wekre, Corno di Norvegia (1994)
Øystein Baadsvik, Hindemith, Madsen, Gaathaug (1993)
Skandinaviska Brassensemblen, Brass Festival (1985)
Brynjar Hoff, Per Dreier, Brynjar Hoff (1982)
Brynjar Hoff, Kaare Ørnung, Great Music for Oboe (1979)


== Referanser ==


== Eksterne lenker ==
Møt komponisten: Trygve Madsen – NRK-opptak fra Nasjonalbibliotekets arkiver
Verkliste fra NB noter